b'\n_START_ARTICLE_\nBrahms\' fiolinkonsert\n_START_PARAGRAPH_\nBrahms\' fiolinkonsert i D-dur, op. 77 er en fiolinkonsert i tre satser komponert av Johannes Brahms i 1878 for og tilegnet vennen og fiolinisten Joseph Joachim. Den var Brahms\' eneste fiolinkonsert og if\xc3\xb8lge Joachim en av de fire store tyske fiolinkonsertene.\n_START_SECTION_\nInstrumentering\n_START_PARAGRAPH_\nDen er skrevet for fiolin og orkester med fl\xc3\xb8yter, oboer, klarinetter, fagotter; 4 valthorn, 2 trompeter; pauke; strykere.\n_START_SECTION_\nUroppf\xc3\xb8relse\n_START_PARAGRAPH_\nJoachim uroppf\xc3\xb8rte verket i Leipzig den 1. januar 1879. Joachim hadde foresl\xc3\xa5tt \xc3\xa5 begynne konserten med Beethovens fiolinkonsert, som g\xc3\xa5r i samme toneart, og avslutte med Brahms\'. Brahms var ikke overbegeistret og sa at "da blir det blir veldig mye D-dur og ikke stort annet.". Joachim presenterte da heller ikke to etablerte verk, men ett etablert og ett nytt og tungt verk av en komponist som hadde rykte p\xc3\xa5 seg for \xc3\xa5 v\xc3\xa6re tung. Brahms dirigerte. Det ble gjort ymse endringer f\xc3\xb8r konserten ble utgitt av Fritz Simrock senere p\xc3\xa5 \xc3\xa5ret._NEWLINE_Verket fikk blandet mottakelse av kritikerne: dirigenten Hans von B\xc3\xbclow og Joseph Hellmesberger skal ha kommet med utsagnet om at verket er \xc2\xabmot fiolin heller enn for fiolin\xc2\xbb. De var invitert til premieren i Wien av Brahms selv, som ellers ble str\xc3\xa5lende mottatt av tilh\xc3\xb8rerne. Henryk Wieniawski sa at verket var uegnet for fiolin, og fiolinvirtuosen Pablo de Sarasate nektet \xc3\xa5 spille det fordi han ikke ville \xc2\xabst\xc3\xa5 p\xc3\xa5 podiet og holde p\xc3\xa5 fiolinhalsen og h\xc3\xb8re oboen spille konsertens eneste melodi i adagioen\xc2\xbb.'